**58/2013. (XII. 13.) NGM rendelet**

**a felnőttképzési minőségbiztosítási keretrendszerről, valamint a Felnőttképzési Szakértői Bizottság tagjairól, feladatairól és működésének részletes szabályairól**

A felnőttképzésről szóló 2013. évi LXXVII. törvény 28. § (2) bekezdés *b)* és *d)* pontjában kapott felhatalmazás alapján – az egyes minisztereknek, valamint a Miniszterelnökséget vezető Államtitkár feladat- és hatásköréről szóló 212/2010. (VII. 1.) Korm. rendelet 73. § *n)* pontjában meghatározott feladatkörömben eljárva – a következőket rendelem el:

**1. Általános rendelkezések**

**1. §** E rendelet hatálya kiterjed

*a)* a felnőttképzésről szóló 2013. évi LXXVII. törvény (a továbbiakban: Fktv.) szerinti felnőttképzést folytató intézményre,

*b)* minőségbiztosítási rendszer keretrendszernek való megfeleltethetőségére irányuló kérelmet benyújtó jogi személyre (a továbbiakban: kérelmező),

*c)**[1](http://njt.hu/cgi_bin/njt_doc.cgi?docid=165464.350632" \l "foot1)* a Nemzeti Szakképzési és Felnőttképzési Hivatalra (a továbbiakban: NSZFH),

*d)**[2](http://njt.hu/cgi_bin/njt_doc.cgi?docid=165464.350632" \l "foot2)*

*e)* a felnőttképzési szakértőkre, felnőttképzési programszakértőkre (a továbbiakban: szakértők),

*f)**[3](http://njt.hu/cgi_bin/njt_doc.cgi?docid=165464.350632" \l "foot3)* az Fktv. 14. § (2) bekezdése szerinti külső értékelést (a továbbiakban: külső értékelés) végző jogi személyre,

*g)**[4](http://njt.hu/cgi_bin/njt_doc.cgi?docid=165464.350632" \l "foot4)* a Pest Megyei Kormányhivatalra (a továbbiakban: kormányhivatal).

**2. A felnőttképzési minőségbiztosítási keretrendszer**

**2. §** (1)[5](http://njt.hu/cgi_bin/njt_doc.cgi?docid=165464.350632" \l "foot5) A felnőttképzési minőségbiztosítási keretrendszer (a továbbiakban: keretrendszer) alapján a felnőttképzést folytató intézmény létrehozza saját minőségbiztosítási rendszerét, melynek során

*a)* átfogó minőségpolitikát és ehhez kapcsolódó stratégiát alakít ki képzési tevékenysége minőségének biztosítása érdekében;

*b)* formális belső mechanizmusokat alakít ki képzési programjai indításának jóváhagyására, követésére és rendszeres belső értékelésére vonatkozóan;

*c)* eljárásokat alakít ki az oktatók folyamatos továbbképzésének és minősítésének biztosítására;

*d)* minden képzési programjához biztosítja az annak megvalósításához szükséges erőforrásokat;

*e)* gondoskodik képzési tevékenységének hatékonyságát biztosító információk gyűjtéséről, elemzéséről és felhasználásáról, és

*f)* honlapján rendszeresen közzéteszi a képzési tevékenységére vonatkozó naprakész, objektív mennyiségi és minőségi információkat.

(2) A felnőttképzést folytató intézmény a keretrendszer alábbiakban felsorolt alapelveinek érvényesítésével biztosítja, hogy minőségbiztosítási rendszere

*a)* tükrözze azt, hogy irányítási folyamatainak középpontjában a képzés minőségének növelése áll,

*b)* a képzés feltételeinek folyamatos fejlesztésére irányul,

*c)* önértékelésre épüljön,

*d)* a személyi feltételek folyamatos fejlesztésére irányuló szemléletet tükrözzön és segítse elő az oktatók továbbképzését és önképzését a képzés minőségének javítása érdekében,

*e)* járuljon hozzá ahhoz, hogy az intézmény képzési tevékenységével kapcsolatos változtatások, a szolgáltatások minőségének javítása adatokon és visszajelzéseken alapuljon,

*f)* a képzési tevékenység külső és belső résztvevőinek bevonására épüljön, és

*g)* legyen összhangban az intézmény méretével és képzéseinek összetettségével.

(3) A felnőttképzést folytató intézmény minőségbiztosítási rendszere a keretrendszer alábbiakban felsorolt tartalmi elemeiből áll:

*a)* a minőségpolitikára vonatkozó dokumentum, mely tartalmazza

*aa)* a minőségre vonatkozó intézményi stratégiát,

*ab)* az intézmény szervezeti egységei és alkalmazottai minőségbiztosítással kapcsolatos felelősségét,

*ac)* a képzésben résztvevők bevonásának módját a minőségbiztosítás megvalósításába,

*ad)* a minőségpolitika megvalósításának, figyelemmel kisérésének és felülvizsgálatának módját;

*b)* a képzési programokkal kapcsolatos minőségbiztosítási dokumentum, mely tartalmazza

*ba)* a képzési programok és tananyagok tervezésével és tartalmi felülvizsgálatával kapcsolatos eljárást,

*bb)* a képzési programok végrehajtásához szükséges személyi és tárgyi feltételek, pénzügyi források biztosítására vonatkozó eljárást,

*bc)* a képzésben résztvevő felnőttek előrehaladásának és teljesítményének figyelemmel kisérésére vonatkozó módszereket,

*bd)* a munkáltatók és a munkaerőpiac egyéb szervezetei képzési programokkal kapcsolatos véleménye visszacsatolására vonatkozó eljárást,

*be)* a képzési programok nyilvánosságával kapcsolatos eljárást;

*c)* az oktatók felkészültségével, oktatói kompetenciáik folyamatos fejlesztésével kapcsolatos dokumentum, mely tartalmazza

*ca)* az oktatók alkalmazásával kapcsolatos követelményeket és eljárást,

*cb)* az oktatók kompetenciáinak fejlesztésével kapcsolatos módszereket,

*cc)* az oktatók teljesítményével kapcsolatos visszacsatolásra vonatkozó eljárást;

*d)* az intézmény információs rendszere, mely kiterjed

*da)* a képzésben résztvevő felnőttek tanulási eredményeivel kapcsolatos adatok gyűjtésére és elemzésére,

*db)* a képzésben résztvevő felnőttek elégedettség-mérésével kapcsolatos adatok gyűjtésére és elemzésére,

*dc)* az oktatói teljesítményekkel kapcsolatos adatok gyűjtésére és elemzésére,

*dd)* az intézmény rendelkezésére álló erőforrások hatékonyságával kapcsolatos adatok gyűjtésére és elemzésére,

*de)* a képzésekkel megszerzett kompetenciák munkaerő-piaci hasznosulásával kapcsolatos adatok gyűjtésére és elemzésére,

*df)* az intézmény tevékenységével összefüggő információ nyilvánosságával összefüggő eljárásra;

*e)* a panaszok kezeléséről szóló dokumentum, mely tartalmazza a panaszok kivizsgálásának és kezelésének módját,

*f)* az intézmény minőségbiztosítási rendszerének működtetése során keletkezett eltérések kiküszöbölésére irányuló helyesbítő, és ismételt előfordulásuk megakadályozására irányuló megelőző tevékenységek menetét tartalmazó dokumentum, és

*g)* az intézmény tevékenységének önértékelésére vonatkozó eljárást tartalmazó dokumentum.

(4) A felnőttképzést folytató intézmény önértékelésének gyakoriságáról maga dönt.

**3. §** (1) A felnőttképzést folytató intézmény a minőségbiztosítási rendszerében a 2. § (3) bekezdés *b)* pont *ba)* és *bb), bd)* és *be)* alpontjában, *c)* pont *ca)* és *cc)*alpontjában, *d)* pont *df)* alpontjában és *g)* pontjában foglalt tartalmi elemekhez tartozó minőségi jellemzőket (indikátorokat) az alábbiak szerint határozza meg:

*a)* a minőségi jellemző legyen alkalmas a tartalmi elem eredményének, eredményeinek kifejezésére, és

*b)* a minőségi jellemzőhöz az érintett tartalmi elemmel elérni kívánt célérték, célértékek hozzárendelése szükséges a felnőttképzési tevékenység folytatásához szükséges engedélyezési eljárásra és követelményrendszerre, a felnőttképzést folytató intézmények nyilvántartásának vezetésére, valamint a felnőttképzést folytató intézmények ellenőrzésére vonatkozó részletes szabályokról szóló 393/2013. (XI. 12.) Korm. rendelet 17. § (1) bekezdésében foglalt minőségcélok figyelembevételével.

(2) Az (1) bekezdés szerint meghatározott minőségi jellemzőhöz rendelt célérték nem teljesülése esetén a felnőttképzést folytató intézmény feltárja az okokat, és a 2. § (3) bekezdés *f)* pontjában meghatározott helyesbítő tevékenységet végez, amely a kitűzött célérték teljesítéséhez szükséges lépéseket tartalmazza, vagy a célérték – következő időszakra vonatkozó – indokolt módosítását valósítja meg.

**4. §** (1)[6](http://njt.hu/cgi_bin/njt_doc.cgi?docid=165464.350632" \l "foot6) Minőségbiztosítási rendszer keretrendszernek való megfeleltethetőségére irányuló kérelem (a továbbiakban: kérelem) az NSZFH-hoz nyújtható be kizárólag elektronikus úton. A kérelem az NSZFH honlapján erre a célra rendszeresített elektronikus űrlap kitöltésével nyújtható be. Kérelmet a minőségbiztosítási rendszer kidolgozója, tulajdonosa vagy annak alkalmazását tanúsító jogi személy nyújthat be. A kérelmező a kérelemhez mellékeli a minőségbiztosítási rendszer leírását.

(2) Az (1) bekezdés szerinti kérelem tartalmazza a kérelmező

*a)* nevét,

*b)* székhelyét,

*c)* képviselőjének nevét,

*d)* elektronikus elérhetőségét,

*e)* által benyújtott minőségbiztosítási rendszer keretrendszernek való megfeleltethetőségére irányuló indoklást és

*f)* (3) bekezdés szerinti nyilatkozatát.

(3)[7](http://njt.hu/cgi_bin/njt_doc.cgi?docid=165464.350632" \l "foot7) A kérelmező az (1) bekezdés szerinti kérelem benyújtásával egyidejűleg nyilatkozik arról, hogy a szakképzésért és felnőttképzésért felelős miniszter (a továbbiakban: miniszter) által meghozott, a minőségbiztosítási rendszer alkalmazására vonatkozó döntést követően hozzájárul-e a keretrendszernek megfelelő minőségbiztosítási rendszerének az NSZFH honlapján történő közzétételéhez.

**5. §** (1)[8](http://njt.hu/cgi_bin/njt_doc.cgi?docid=165464.350632" \l "foot8) Az NSZFH megvizsgálja, hogy a kérelem megfelel-e az alábbiaknak:

*a)* a benyújtott minőségbiztosítási rendszer tükrözi-e a 2. § (2) bekezdésében megjelölt alapelveket,

*b)* a benyújtott minőségbiztosítási rendszerben meghatározott dokumentumok tartalma megfelel-e a 2. § (3) bekezdésében foglalt tartalmi elemeknek,

*c)* a benyújtott minőségbiztosítási rendszer – a 3. § (1) bekezdésben foglaltak szerint – meghatározza-e a tartalmi elemekhez tartozó minőségi jellemzőket.

(2)[9](http://njt.hu/cgi_bin/njt_doc.cgi?docid=165464.350632" \l "foot9) Az NSZFH a kérelem beérkezését követő harminc napon belül megvizsgálja a minőségbiztosítási rendszer keretrendszernek való megfeleltethetőségét. Ha megállapítja, hogy a minőségbiztosítási rendszer annak hiányosságai miatt a keretrendszernek nem feleltethető meg, a kérelmezőt – a hiányosságok megjelölésével, azok tizenöt napon belül történő teljesítésének lehetőségével – felhívja a minőségbiztosítási rendszer kiigazítására.

(3)[10](http://njt.hu/cgi_bin/njt_doc.cgi?docid=165464.350632" \l "foot10) Az NSZFH az (2) bekezdésben foglalt vizsgálatot követően dönt a miniszternek javasolható, a keretrendszernek megfelelő minőségbiztosítási rendszerekről. A keretrendszernek megfelelő minőségbiztosítási rendszerek közül kiválasztja a felnőttképzési tevékenységet folytató intézményeknél alkalmazható minőségbiztosítási rendszereket, és az erre vonatkozó, indoklással ellátott javaslatot – ideértve a keretrendszer alkalmazására vonatkozó gyakorlati, és az összeférhetetlenségi szabályokat is – minden év március 31-ig, július 31-ig és november 30-ig megküldi a miniszternek. Az NSZFH a keretrendszernek nem megfeleltethető minőségbiztosítási rendszerre vonatkozó döntéséről – azt követő öt napon belül – értesíti a kérelmezőt.

(4)[11](http://njt.hu/cgi_bin/njt_doc.cgi?docid=165464.350632" \l "foot11) A miniszter az NSZFH (3) bekezdésben foglalt javaslatáról – annak megküldésétől számított – harminc napon belül dönt. A miniszter döntéséről – az NSZFH útján – értesíti a kérelmezőt.

(5)[12](http://njt.hu/cgi_bin/njt_doc.cgi?docid=165464.350632" \l "foot12) Az NSZFH a miniszter (4) bekezdés szerinti döntéséről szóló értesítést követő öt napon belül – a kérelmező hozzájáruló nyilatkozata esetén – honlapján nyilvánosságra hozza a keretrendszernek megfelelő és a felnőttképzési tevékenységet folytató intézményekben alkalmazható minőségbiztosítási rendszert.

**3.****[13](http://njt.hu/cgi_bin/njt_doc.cgi?docid=165464.350632" \l "foot13) A külső értékelésről szóló vizsgálat, valamint az előzetes minősítés és a külső értékelés díja**

**6–8. §****[14](http://njt.hu/cgi_bin/njt_doc.cgi?docid=165464.350632" \l "foot14)**

**9. §** A képzési programnak az Fktv. 10. § (1) bekezdés *a)* pont *aa)* alpontja szerinti előzetes minősítéséért a felnőttképzési szakértő vagy a felnőttképzési programszakértő által felszámított díj legmagasabb összege hatvanezer forintnál nem lehet magasabb.

**9/A. §****[15](http://njt.hu/cgi_bin/njt_doc.cgi?docid=165464.350632" \l "foot15)**

**10. §** (1)[16](http://njt.hu/cgi_bin/njt_doc.cgi?docid=165464.350632" \l "foot16) Az Fktv. 14. § (2) bekezdésében előírt külső értékelés során az értékelést végző azt vizsgálja, hogy a felnőttképzést folytató intézmény a minőségbiztosítási rendszerében foglaltaknak megfelelően végzi-e a tevékenységét. A külső értékelésről az értékelést végző aláírt véleményt ad át az intézménynek.

(1a)[17](http://njt.hu/cgi_bin/njt_doc.cgi?docid=165464.350632" \l "foot17)

(2)[18](http://njt.hu/cgi_bin/njt_doc.cgi?docid=165464.350632" \l "foot18) Az (1) bekezdés szerinti külső értékelésnél felszámítható díj legmagasabb összegét a miniszter – az NSZFH javaslata alapján – minden év március 31-ig közleményben állapítja meg.

**4.****[19](http://njt.hu/cgi_bin/njt_doc.cgi?docid=165464.350632" \l "foot19) Záró rendelkezések**

**11. §** Ez a rendelet a kihirdetését követő napon lép hatályba.

**12. §** (1) E rendelet a belső piaci szolgáltatásokról szóló 2006. december 12-i 2006/123/EK európai parlamenti és tanácsi irányelvnek való megfelelést szolgálja.

(2) A rendelet tervezetének a belső piaci szolgáltatásokról szóló 2006. december 12-i 2006/123/EK európai parlamenti és tanácsi irányelv 15. cikk (7) bekezdése szerinti bejelentése megtörtént.

[1](http://njt.hu/cgi_bin/njt_doc.cgi?docid=165464.350632" \l "foot_1_place) Az 1. § c) pontja az 55/2014. (XII. 31.) NGM rendelet 16. § (1) bekezdésével megállapított szöveg.

[2](http://njt.hu/cgi_bin/njt_doc.cgi?docid=165464.350632" \l "foot_2_place) Az 1. § d) pontját az 51/2017. (XII. 29.) NGM rendelet 3. § (5) bekezdés a) pontja hatályon kívül helyezte.

[3](http://njt.hu/cgi_bin/njt_doc.cgi?docid=165464.350632" \l "foot_3_place) Az 1. § f) pontja a 62/2016. (XII. 29.) NGM rendelet 65. § (1) bekezdésével megállapított szöveg.

[4](http://njt.hu/cgi_bin/njt_doc.cgi?docid=165464.350632" \l "foot_4_place) Az 1. § g) pontját a 62/2016. (XII. 29.) NGM rendelet 65. § (2) bekezdése iktatta be.

[5](http://njt.hu/cgi_bin/njt_doc.cgi?docid=165464.350632" \l "foot_5_place) A 2. § (1) bekezdés nyitó szövegrésze a 14/2014. (III. 31.) NGM rendelet 14. §-ával megállapított szöveg.

[6](http://njt.hu/cgi_bin/njt_doc.cgi?docid=165464.350632" \l "foot_6_place) A 4. § (1) bekezdése az 51/2017. (XII. 29.) NGM rendelet 3. § (4) bekezdés a)–b) pontja szerint módosított szöveg.

[7](http://njt.hu/cgi_bin/njt_doc.cgi?docid=165464.350632" \l "foot_7_place) A 4. § (3) bekezdése az 55/2014. (XII. 31.) NGM rendelet 16. § (2) bekezdése szerint módosított szöveg.

[8](http://njt.hu/cgi_bin/njt_doc.cgi?docid=165464.350632" \l "foot_8_place) Az 5. § (1) bekezdés nyitó szövegrésze az 51/2017. (XII. 29.) NGM rendelet 3. § (4) bekezdés a) pontja szerint módosított szöveg.

[9](http://njt.hu/cgi_bin/njt_doc.cgi?docid=165464.350632" \l "foot_9_place) Az 5. § (2) bekezdése az 51/2017. (XII. 29.) NGM rendelet 3. § (4) bekezdés a) pontja szerint módosított szöveg.

[10](http://njt.hu/cgi_bin/njt_doc.cgi?docid=165464.350632" \l "foot_10_place) Az 5. § (3) bekezdése az 51/2017. (XII. 29.) NGM rendelet 3. § (4) bekezdés c) pontja szerint módosított szöveg.

[11](http://njt.hu/cgi_bin/njt_doc.cgi?docid=165464.350632" \l "foot_11_place) Az 5. § (4) bekezdése az 55/2014. (XII. 31.) NGM rendelet 16. § (2) bekezdése, az 51/2017. (XII. 29.) NGM rendelet 3. § (4) bekezdés a) pontja szerint módosított szöveg.

[12](http://njt.hu/cgi_bin/njt_doc.cgi?docid=165464.350632" \l "foot_12_place) Az 5. § (5) bekezdése az 55/2014. (XII. 31.) NGM rendelet 16. § (2) bekezdése szerint módosított szöveg.

[13](http://njt.hu/cgi_bin/njt_doc.cgi?docid=165464.350632" \l "foot_13_place) A 3. alcím címe az 51/2017. (XII. 29.) NGM rendelet 3. § (2) bekezdésével megállapított szöveg.

[14](http://njt.hu/cgi_bin/njt_doc.cgi?docid=165464.350632" \l "foot_14_place) A 6–8. §-t az 51/2017. (XII. 29.) NGM rendelet 3. § (5) bekezdés b) pontja hatályon kívül helyezte.

[15](http://njt.hu/cgi_bin/njt_doc.cgi?docid=165464.350632" \l "foot_15_place) A 9/A. §-t a 62/2016. (XII. 29.) NGM rendelet 65. § (5) bekezdése iktatta be, hatályon kívül helyezte az 51/2017. (XII. 29.) NGM rendelet 3. § (5) bekezdés c) pontja.

[16](http://njt.hu/cgi_bin/njt_doc.cgi?docid=165464.350632" \l "foot_16_place) A 10. § (1) bekezdése az 51/2017. (XII. 29.) NGM rendelet 3. § (1) bekezdésével megállapított szöveg.

[17](http://njt.hu/cgi_bin/njt_doc.cgi?docid=165464.350632" \l "foot_17_place) A 10. § (1a) bekezdését a 62/2016. (XII. 29.) NGM rendelet 65. § (6) bekezdése iktatta be, hatályon kívül helyezte az 51/2017. (XII. 29.) NGM rendelet 3. § (5) bekezdés d) pontja.

[18](http://njt.hu/cgi_bin/njt_doc.cgi?docid=165464.350632" \l "foot_18_place) A 10. § (2) bekezdése az 51/2017. (XII. 29.) NGM rendelet 3. § (4) bekezdés a) pontja szerint módosított szöveg.

[19](http://njt.hu/cgi_bin/njt_doc.cgi?docid=165464.350632" \l "foot_19_place) A 4. alcím címet az 51/2017. (XII. 29.) NGM rendelet 3. § (3) bekezdése iktatta be.